The Grand Hot Pan & Shabu ร้านปิ้งย่างเปิดใหม่ เมื่อ 12 ม.ค. ที่ผ่านมานี้เอง พิกัดริมถนนเสม็ด-อ่างศิลา (ถ.ลงอ่างศิลา) เลยไฟแดงแยก รพ.เอกชล 2 มาประมาณ 100 ม. อยู่ทางขวามือ ติดกันกับร้านก๋วยเตี๋ยวฟ้าผ่า 

ตกแต่งร้านแบบสวนญี่ปุ่นครับ ก็ดูสวยงามดี โต๊ะกับเก้าอี้เพิ่งลงสีใหม่เอี่ยม ยังเหนียวๆอยู่เลย ให้บริการปิ้งย่างและชาบู 2 อย่างบนโต๊ะเดียวกัน ปิ้งย่างบุฟเฟ่ต์ ราคา 289 บาท ถ้าเพิ่มเตาชาบูด้วย บวกอีก 30 บาท ทานได้ไม่อั้น แต่ราคายังไม่รวมเครื่องดื่มนะ 

พอดีงวดนี้ไปทานกันกรุ๊ปใหญ่ประมาณ 50 คน เลยขอราคาพิเศษได้ที่ 250 บาท รวมเครื่องดื่ม 

กระทะย่างที่นี่เค้าใช้ไม่เหมือนใคร มันเป็นเหมือนกระทะที่ไว้เสริฟเมนูกระทะร้อน แบบที่ร้านอาหารใช้กันทั่วไป ผมว่ามันก็มีข้อดี คือมันร้อนจัด ทำให้ย่างได้สุกเร็วขึ้นด้วยอะ

ใช้หมูกับเนื้อที่คุณภาพดีใช้ได้ครับ เหมาะสมกับราคา มีน้ำจิ้มให้เลือก 3 ชนิด ตามชอบ อย่างอื่นก็มีให้เลือกหลากหลายดี ทั้งปลา กุ้ง หมึก ไส้กรอก ตับ ผักต่างๆ หรือจะของทานเล่นๆ ก็มีมาเสริฟหลายอย่าง ร้านเปิดใหม่ พนักงานดูยังไม่คล่องตัวนัก แต่ก็ไม่ได้แย่อะไร 

ช่วงมื้อกลางวัน มีเมนูอาหารญี่ปุ่นจานเดียวด้วย 